Við Rauðavatn voru tekin fyrstu skrefin í skógrækt fyrir um hundrað árum . Líklegast dregur vatnið nafn sitt af vatnaplöntunni síkjarnara en stöngull plöntunnar er rauðleitur og blóm þess á yfirborðinu eru einnig rauð . Vel má sjá þetta þegar lítið er í vatninu en þá glittir í heilu breiðurnar af plöntunni . Rauðavatn er ekki stórt vatn , aðeins 0,32 ferkílómetrar og víðast aðeins um einn metri á dýpt ; um einn og hálfur metri þar sem það er dýpst . Hvergi rennur úr Rauðavatni og vatnasvið þess er afar lítið . Það er því að mestu leyti háð sveiflum í veðurfari hvað varðar stærð og vöxt . Gott stígakerfi liggur um skóginn og hringinn í kringum vatnið . Svæðið er mikið nýtt allan ársins hring til göngu og útreiða og á veturnar má oft sjá fólk á skautum og í skíðagöngu .